বৃষ্টিতে বিসর্জন নিয়ে প্রস্তুত কলকাতা পুরসভা, আশ্বাস মেয়র ফিরহাদ হাকিমের

কলকাতা: “যে কোনও পরিস্থিতির মোকাবিলায় প্রস্তুত কলকাতা পুরসভা”— গান্ধী জয়ন্তীর (Gandhi Jayanti) দিন এই দাবি করলেন মেয়র ফিরহাদ হাকিম (Firhad Hakim)। বৃহস্পতিবার কলকাতা পুরসভা কাউন্সিলর ক্লাবে মহাত্মা গান্ধীর মূর্তিতে মাল্যদান করে শ্রদ্ধা নিবেদন করেন তিনি। উপস্থিত ছিলেন মেয়র পরিষদ সদস্য ও বিধায়ক দেবাশীষ কুমার, পুরসভার কমিশনার ধবল জৈন, সচিব স্বপন কুমার কুন্ডু এবং স্থানীয় কাউন্সিলর প্রিয়াঙ্কা সাহা।

দুর্গাপুজোর প্রতিমা নিরঞ্জন নিয়ে পুরসভার প্রস্তুতির কথা উল্লেখ করে মেয়র জানান, “বিসর্জনের জন্য ঘাটে ঘাটে ব্যবস্থা করা হয়েছে। ক্রেন রাখা আছে, যাতে কাঠামো দ্রুত সরিয়ে নেওয়া যায়। গঙ্গা দূষণ রোধেও বিশেষ নজর রাখা হয়েছে। পুরসভার কর্মীরা নিরলস কাজ করছেন।”

আরও পড়ুন: মায়ের যাওয়ার পালা, চলছে বিসর্জনের আচার

আবহাওয়া নিয়ে তিনি বলেন, “আজ প্রায় ২৬ মিলিমিটার বৃষ্টিপাত হয়েছে, যা ম্যানেজ করা সম্ভব। তবে ২০০–৩০০ মিলিমিটার অস্বাভাবিক বৃষ্টিপাত হলে সমস্যা হতে পারে। তবুও কলকাতা পুরসভা পুরোপুরি প্রস্তুত। সব পাম্পিং স্টেশন সক্রিয় রয়েছে এবং অতিরিক্ত পাম্প মজুত আছে।”

গান্ধী জয়ন্তী উপলক্ষে বক্তব্য রাখতে গিয়ে তিনি বলেন, “আমরা গান্ধীবাদে দীক্ষিত। গান্ধীজির আদর্শ, ধর্মনিরপেক্ষতা ও দেশপ্রেম আজও আমাদের পথপ্রদর্শক। যারা গান্ধীজিকে হত্যা করেছিল, তারা তাঁর আদর্শকে মুছে ফেলতে পারেনি। যতদিন ভারতবর্ষ থাকবে, ততদিন গান্ধীজি বেঁচে থাকবেন।”